**Қара өлеңнің Хантәңірі**

«Мына дүние неге жатыр үндемей?!
Алаулатып тойдың шоғын үрлемей.»,- деп жазып қалдырған ақиық ақынымыздың болашаққа жазып қалдырған арызына құлақ астық. Ақпанның тоғызыншы жұлдызында қазақ тілі мен әдебиеті пәнінің мұғалімі, Абиев Айбек Жұмабекұлының ұйымдастыруымен Мұқағали Мақатаевқа арнап «Мұқағали-мәңгілік мұра» тақырыбымен тәрбие сағатын өткіздік. Тәрбие сағатымыздың мақсаты: оқушылардың қара өлеңнің қарагері Мұқағали Мақатаевтың өмірі жайлы танымдарын тереңдету; қасиетін ана тілдіңсезем деп, қанатының қауырсыны қалмаған ақынымыздың шығармашылығына деген сүйіспеншіліктерін сүрлеу. Тәрбие сағатына 5-9 сынып оқушылары шақырылды. Тәрбие сағаты екі бөлімнен құрылды: бірінші бөлім - «Ақын өміріне саяхат», ал екінші бөлім – «Поэзия минуты». Бірінші бөлімде Қарасаз, қара шалғын өлеңде өскен ақын өміріне бейнебаян көрсету арқылы саяхат жасап қайттық. Екінші бөлімде лирик ақынымыздың айналасы теп-тегіс жұмыр келген,тіліге жеңіл, жүрекке жылы тиген өлеңдеріне төрімізден орын бердік. Сол бөлімде 7 «А» сынып оқушысы Сулейменова Гульшекер ақынымыздың «Сезім», 5 «А» сынып оқушысы Ерлан Амир «Өмір жайлы» және «Айналайын» шағын орталығының сары ауыз балапаны Шұға Темірбекқызы «Армысыздар, Адамдар!» атты өлеңін жатқа оқыды. Ішін алтын, сыртын күміс қылып, сөз жақсысын келістірген ақын өлеңі өз әсемдігімен оқушылардың жүректерін бесігіне тербетті. Оқушылар тәрбие сағатынан жайдары көңіл-күйде шықты. Қорыта айтқанда, мақсатымызға толықтай қол жеткіздік.

Тағы бір айта кететін қуанышты жайт, Хан тәңірдің мұзбалағы Мұқағали Мақатаевтің туылған күнінен орай «Қос қыран» білім мен шығармашылықты дамыту орталығы мен республикалық «Спорт жұлдыздары» ғылыми-әдістемелік, спорттық-патриоттық журналы бірлесуімен «Ақын-халықтың жүрегінде» атты республикалық өлең, шығарма және мәнерлеп оқудан сырттай байқау өткізілген болатын. Сайыс қорытындысы бойынша, 5 «А» сынып оқушысы Ерлан Амир жүлделі ІІ орын, 7 «А» сынып оқушысы Сулейменова Гульшекер жүлделі ІІІ орын иеленді. Жетекшісі, Абиев Айбек Жұмбекұлы, алғыс хатпен марапатталды.

«Өлсе өлер Мұқағали Мақатаев,

Өлтіре алмас, алайда өлеңді ешкім!»,-иә, өлеңді ешкім өлтіре алмас. Демек, ақын да өлеңімен өмір сүрмек.

**Қазақ тілі мен әдебиет пәнінің мұғалімі, Абиев Айбек Жумабекұлы**

****